**Referat (stærkt forsinket pga. sygdom) fra online bestyrelsesmøde, torsdag d. 3. 12. 2020 kl. 12.30-15.00. Mødet blev afholdt virtuelt i stedet for jule-bestyrelsesmøde og julefrokost samme dato.**

**1. Godkendelse af dagsorden**

*Beslutning:* Godkendt

**2. Referat fra bestyrelsesmøde d. 1.10 2020.**

Jfr. forretningsordenen er referatet godkendt, i fald der ikke er indsigelser inden 14 dage. Ingen kommentarer til referatet

**3. Nyt fra Sekretariatet**

*a. personale:*

Det er besluttet at forlænge Ida Bennickes ansættelse på konsulentvilkår til og med 1. kvartal 2021 – af hensyn til kontinuitet og det store arbejde, som IB har igangsat. Tanken er stadig, at når vi kender kontrakt med SLKS for de næste 2 år, vil stillingen som uddannelsesleder blive slået op.

*b. Økonomi:*

*Baggrund:* Som følge af årets anderledes (Corona)-gang var også regnskabet for 3. kvartal svært sammenligneligt med sidste års ditto (regnskab 2020 er aktuelt under udarbejdelse).

*Sekretariatet* har i 2020 et mindre forbrug på flere konti, men ser dog stadig ind i et underskud på anslået 200.000 kr. primært pga. manglede indtægter fra efterårets faglige møder. Underskuddet på ca. 200.000 kr. henter vi fra reserven – hvorfra vi i øvrigt i 2020-budgettet havde afsat 500.000 kr. til Museum2030 – som vi stoppede efter 1. etape (og hvor vi aktuelt kun har anvendt ca. 120.000 kr.).

*Danske Museers Efteruddannelse (DME)* måtte stoppe al kursusaktivitet i foråret 2020 – og er i gang igen med maks. 12 deltagere pr. kursus (dette er dog ophørt med indførelse af forsamlingsforbud på mere end 5) Efterårets (mange) kunne gennemføres med – ganske overraskende - fyldte hold (12 Pax). Økonomisk regner vi, primært pga. manglende indtægter fra kursister i foråret - og færre på kurserne i efteråret, at komme ud med et mindre underskud i DME på 125.000 kr. At underskuddet bliver så lille, skyldes, at vi har opnået besparelser ved opsigelse fra d. 1.8 20 af kursussekretæren, indhentning af lønkompensation og besparelser på lønkontoen (ved uddannelseslederens ophør).

Vi har derudover i både DME og SEK haft glæde af 75% - lønkompensationsordningen i forbindelse med hjemsendelse af LL og MS i foråret. Vi kan derfor fastholde medarbejderstaben ind til videre.

Budget 2021.

*B*udget for 2021 blev gennemgået – set i relation til budget for 2020.

*DME’s budget* er en spejling af budgetår 2020. Vi vælger at fastholde et højt aktivitetsmål, i lighed med 2020 – i det vi dog vil arbejde målrettet med virtuelle undervisnings-formater. Samtidig har vi et ønske om at fastholde kurser fysisk (primært efter 1. kvartal), da vi i efteråret har set, at der er stort ønske og behov for at mødes. Vi budgetterer med den forudsætning, at vi opnår midler, i lighed med de sidste år, fra SLKS (1.500.000) og at vi har egen-indbetaling på kurserne på 1.302.000 (konto 1100)). Der arbejdes aktuelt med ansøgning til SLKS for de næste to års drift. Vi vælger ikke at genopslå stillingen som kursussekretær, før end vished for de kommende års økonomi og aktivitetsniveau. I fald der ikke tilføres midler fra SLKS til DME er der en helt ny og ekstraordinær situation, som der må tages stilling til (reelt en nedlæggelse af DME!). SLKS har senest reageret før jul med en meddelelse om hurtig sagsbehandling (d. 12.1.21 er der dog ikke modtaget nogen meddelelse)

*Sekretariatets budget* for 2021 hviler på en forudsætning om, at kontingentet er relativt uændret (2.434.000 (1500)), og at ODM’s profilerede arrangementer: Chefnetværksmødet, Formidlingsmødet og Fagligt Årsmøde kun kan forventes afholdt i mindre omfang end tidligere år (og også senere i 2021). Derfor er indtægten fra arrangementer budgetteret til 100.000 (kont0 2600)). – mod 350.000 kr. i 2020. Vi opnår der ud over en besparelse på lønsummen for 2021, ved at Lene Larsen midlertidigt har indgået en aftale om at arbejde som kursussekretær i DME. Vi kan derfor overføre lønmidler for denne opgave til SEK. Medregnet projekt Museum2030, hvor der er allokeret 360.000 kr. (konto 2550) udviser budgettet et merforbrug på 445.000 kr. Det er dog i styregruppen bag Museum 2030 d. 26.11.20 besluttet, alene at anvende maks. 150.000 kr. i det videre forløb, hvilket forbedrer budgettet med 210.000 - til et underskud på 235.000 kr. der tages af reserven.

*Beslutning:* Budget 2021 blev vedtaget.

*c. Arbejdsplan 2021:*

Til orientering var ODM Arbejdsplan 2021 fremsendt. Planen er udarbejdet af ODM’s personale i lyset af ovenstående økonomiske betragtninger – og med afsæt i et meget usikkert 2021.

*Beslutning:* Taget til efterretning.

**4. Aktuel museumspolitik. Hvor er vi?**

*Baggrund:* Formanden redegjorde for aktuelle forhold. Herunder sættes der fokus på den længe debatterede økonomisk støttereform for de statsanerkendte museer og ODM’s ønske om en reel analyse af museernes opgaver i relation til evt. ændret støttetildeling – altså en reel museumsreform. Senest havde formanden [redegjort for tankerne i Altinget](https://www.altinget.dk/kultur/artikel/ny-temadebat-museumsreform-ja-eller-nej?SNSubscribed=true&ref=newsletter&refid=altinget-dk-kultur-normal-14&utm_campaign=Altinget%20DK%20-%20Kultur&utm_medium=e-mail&utm_source=nyhedsbrev).dk. Her ud over var der på mødet med ministeren fokus på den aktuelle pandemi og afledt økonomiske krise - og ønsket om en god og oplyst proces i forbindelse med genåbningen af DK i 2021. Formanden havde været til møde i Det Strategiske Panel. Om det videre forløb i panelet vides ikke nærmere for nærværende.

*Beslutning:* Taget til efterretning.

**5. Museum 2030 - status**

*Baggrund:* Museum 2030 blev igangsat ved årsskiftet 2020. Konsulenthus Emerging nåede at udarbejde beskrivelse af arbejdsproces, fik sat milepæle - og var i gang med indledende SWOT-analyse m.m. Samtidig var skribent til omverdens-analysen, Planscape, i gang, hvorefter vi pga. Corona måtte lukke for projektet. Efterfølgende er omverdens-analysen færdiggjort - om end der mangler en række tilrettelser. Analyse og procesplan blev debatteret på møde i styregruppen (formanden, næstformand Berit Anne Larsen og Anja Olsen) d. 26.11.20. I alt er der d.d. anvendt 140.000 kr. til projektet (af de afsatte 500.000 kr.) Se også under Sekretariatets budget pkt. 3b. Kommunikationskonsulent og projektleder Dorthe Hammerich fremlagde status og den tentative projektplan for det videre arbejde - udarbejdet efter mødet i styregruppen d. 26.11. – hvor det blev besluttet, at udsætte projektet til forsamlingsforbuddet er ophævet, ud fra den betragtning, at netop mødet mellem kollegaer rundt i landet, er af væsentlig betydning for projektets succes – og mulighed for forankring efterfølgende. Der regnes aktuelt med igangsætning tidligst 2. halvår 2021.

*Beslutning:* udvalgets indstilling for status - og den valgte udsættelse til tidligst efteråret 2021 blev taget til efterretning.

**6. Vedr. krænkende adfærd og sexisme i museumsverdenen**

*Baggrund:* På sidste bestyrelsesmøde blev nedsat et udvalg, bestående af næstformændene og direktøren, til at arbejde med ovenstående problemstilling i ODM-regi. Udvalget har efterfølgende udsendt opfordring til, at man på museerne tager sagen op på arbejdspladserne – og gerne vha. autoritative hjemmesider afdækker problemstillingen lokalt. Desuden har der været afholdt webinar i DME-regi med en førende advokat på området - med godt 25 ledere som deltagere. Der arbejdes aktuelt, sammen med en bred kreds af kulturaktører, ledet af SNYK (genreorganisation for ny, eksperimenterende musik og lydkunst) på et online udviklingsprojekt, ”Kunst og Kultur i Balance”, der primo 2021 i form af en række virtuelle workshops, skal sætte fokus på reelle adfærdsændringer i samarbejde med firmaet ”Move the Elephant”. Der fremkom ikke på mødet ideer til yderligere tiltag.

*Beslutning*: Redegørelsen blev derefter taget til efterretning.

**7. National handleplan for bevaring af kulturarven (fast punkt)**

*Baggrund:* Jesper Stub skrev på opfordring fra SLKS en handleplan for ”Videnopsamling og vidensdeling mellem museerne på vej mod en koordineret bevaringsplan for kulturarven på statslige og statsanerkendte museer”. der er bevilliget midler til igangsætning. Pga. omstændighederne er projektet dog ikke igangsat aktuelt - Jesper Stub Johnsen redegjorde for status.

*Beslutning:* Redegørelsen blev taget til efterretning

**8. Forskningsudvalget (fast punkt)**

*Baggrund:* Der har ikke været afholdt møde i udvalget siden sidst. Formand for udvalget, Jesper Stub Johnsen redegjorde kort for status.

*Beslutning:* Taget til efterretning

**9. Arkæologisk Udvalg (fast punkt)**

*Baggrund:* Der har ikke indkaldt til møde i udvalget.

*Beslutning:* Tages til efterretning

**10. Udvalg vedr. turisme- og oplevelsesøkonomisk strategi (fast punkt)**

*Baggrund:* Udvalget er reorganiseret med Julie Bouchet og Andreas Bonde Hansen som formænd – og 1. virtuelle møde afholdt d. 2.11. Julie Bouchet redegjorde for status. Der arbejdes på en række initiativer for at sætte oplevelsesøkonomien på dagsordenen, evt. som webseminar, bl.a. vedr. de nyetablerede destinationssamarbejder. Derudover fokus på mulige målepunkter for turisme som tilstedeværelse af fysisk kulturarv i kulturlandskabet, museernes økonomiske rolle i turismen. Museernes kommercielle muligheder m.m.

*Beslutning:* Redegørelsen blev taget til efterretning

**11. ODM-repræsentation i PURE**

PURE er et web-baseret it-system til forskningsregistrering, der skal synliggøre og sikre overblik over den videnskabelige produktion. ODM har en observatørpost i konsortiet bag. DME har – og vil fremadrettet gerne - forestå udvikling af kursus i brug af databasen. Hidtil har uddannelseslederen repræsenteret ODM. I forbindelse med dennes fratræden har formanden overtaget rollen i PURE’s styregruppe.

*Beslutning:* Taget til efterretning

**12. Kalender 2021-2022**

[Kalenderen gennemgås](http://www.dkmuseer.dk/content/bestyrelse).

Næste bestyrelsesmøde er d. 15. marts 2021

**13. Evt.**

**Der var flere pkt. til efterretning:**

1. Museumspas: Direktøren redegjorde for status vedr. et landsdækkende museumspas. Samarbejdet med Museumstjenesten og SKALK har lidt skibbrud, efter at Museer i København (MIK) og Golden Days har fået midler til udarbejdelse af rapport om et (Københavnsk / Sjællandsk baseret museumspas. GD har udarbejdet en rapport, der viser, at projektet med et indskud på 2-3 mio. kr. kan være bæredygtigt. Der er stille omkring projektet aktuelt, men det er vurderingen at ODM skal være en positiv spiller i forhold til at gøre projektet landsdækkende. ODM’s rolle i øvrigt er ikke afklaret i forhold til GD og MIK.
2. Fagligt årsmøde i konserveringsgruppen: Jesper Stub Johnsen redegjorde for et meget succesfuldt virtuelt fagligt møde (i mangel af et fysisk fagligt efterårsmøde i november). Godt 80 deltog i det 4 timer lange og fagligt højt værdsatte møde, og evalueringerne har været overvældende positive. Dejligt er det dog også, at man tilsyneladende IKKE vil undvære et fysisk møde fremover.
3. Virtuelt hovedmuseumsmøde med Nationalmuseet: Jesper Stub Johnsen redegjorde for det kommende møde, der er programsat til d. 22.1. temaet er museer som mediehuse (mødet er siden udsat til senere på året)
4. Ny hjemmeside: Kommunikationskonsulent Dorthe H. Rasmussen redegjorde for planerne om at igangsætte udarbejdelse af en ny hjemmeside i foråret 2021, da support af det nuværende system ophører ultimo 2021 (dette er dog siden udskudt til 2022).